HR Službeni list Europske unije C 167/21

Objava u skladu s člankom 26. stavkom 2. Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode u pogledu naziva zajamčeno tradicionalnog specijaliteta

(2016/C 167/13)

U skladu s člankom 26. stavkom 1. prvim podstavkom Uredbe (EU) br. 1151/2012 Europskog parlamenta i Vijeća (1), Češka Republika prijavila (2) je nazive „Tradiční Lovecký salám”/„Tradičná Lovecká saláma” i „Tradiční Špekáčky”/„Tradičné Špekačky” kao nazive zajamčeno tradicionalnih specijaliteta (ZTS), u skladu s Uredbom (EU) br. 1151/2012. Nazivi „Lovecký salám”/„Lovecká saláma” i „Špekáčky”/„Špekačky” prethodno su registrirani (3) bez rezervacije naziva u skladu s člankom 13. stavkom 1. Uredbe Vijeća (EZ) br. 509/2006 (4) kao zajamčeno tradicionalni specijaliteti i trenutačno su zaštićeni u skladu s člankom 25. stavkom 2. Uredbe (EU) br. 1151/2012.

Nakon državnog postupka prigovora navedenog u članku 26. stavku 1. drugom podstavku Uredbe (EU) br. 1151/2012:

— nazivi „Lovecký salám”/„Lovecká saláma” dopunjeni su izrazima „Tradiční” odnosno „Tradičná”,

— nazivi „Špekáčky”/„Špekačky” dopunjeni su izrazima „Tradiční” odnosno „Tradičné”.

Tim se dopunskim izrazima označuju tradicionalna svojstva naziva u skladu s člankom 26. stavkom 1. trećim podstavkom Uredbe (EU) br. 1151/2012.

S obzirom na navedeno, Komisija objavljuje nazive

„TRADIČNÍ LOVECKÝ SALÁM”/„TRADIČNÁ LOVECKÁ SALÁMA”

i

„TRADIČNÍ ŠPEKÁČKY”/„TRADIČNÉ ŠPEKAČKY”

kako bi se omogućio njihov upis u registar zajamčeno tradicionalnih specijaliteta predviđen člankom 22. Uredbe (EU) br. 1151/2012.

Ova je objava temelj za podnošenje prigovora na upis naziva „Tradiční Lovecký salám”/„Tradičná Lovecká saláma” i „Tradiční Špekáčky”/„Tradičné Špekačky” u registar zajamčeno tradicionalnih specijaliteta predviđen člankom 22. Uredbe (EU) br. 1151/2012, u skladu s člankom 51. te Uredbe.

U slučaju da se nazive „Tradiční Lovecký salám”/„Tradičná Lovecká saláma” i „Tradiční Špekáčky”/„Tradičné Špekačky” upiše u registar, u skladu s člankom 26. stavkom 4. Uredbe (EU) br. 1151/2012, trenutačne specifikacije proizvoda ZTS „Lovecký salám”/„Lovecká saláma” i „Špekáčky”/„Špekačky” smatraju se specifikacijama iz članka 19. Uredbe (EU) br. 1151/2012 za proizvode ZTS „Tradiční Lovecký salám”/„Tradičná Lovecká saláma” odnosno „Tradiční Špekáčky”/„Tradičné Špekačky” zaštićene rezervacijom naziva.

Radi potpunosti i u skladu s člankom 26. stavkom 2. Uredbe (EU) br. 1151/2012 u ovu su objavu uključene specifikacije proizvoda ZTS „Lovecký salám”/„Lovecká saláma” i „Špekáčky”/„Špekačky”, kako su već objavljene u Službenom listu Europske Unije (5).

ZAHTJEV ZA REGISTRACIJU ZTS-a

UREDBA VIJEĆA (EZ) br. 509/2006

o poljoprivrednim i prehrambenim proizvodima kao garantirano tradicionalnim specijalitetima

„LOVECKÝ SALÁM” ili „LOVECKÁ SALÁMA”

EZ br.: SK-TSG-0007-0044 – 4.8.2006.

1. Naziv i adresa skupine koja podnosi zahtjev

Naziv : Český svaz zpracovatelů masa Adresa : Libušská 319 142 00 Praha 4 Písnice ČESKÁ REPUBLIKA Telefon : +420 244092404 Telefaks : +420 244092405 E-pošta : reditel@cszm.cz

Naziv : Slovenský zväz spracovateľov mäsa Adresa : Kukučínova 22 831 03 Bratislava SLOVENSKO Telefon : +421 255565162 Telefaks : +421 255565162 E-pošta : slovmaso@slovmaso.sk

2. Država članica ili treća zemlja

Češka Republika

Slovačka

3. Specifikacija proizvoda

3.1. Naziv (nazivi) čija se registracija predlaže

„Lovecký salám” (CS)

„Lovecká saláma” (SK)

3.2. Riječ je o nazivu

— ☒ koji je sam po sebi specifičan — ☐ kojim se izražava poseban karakter poljoprivrednog ili prehrambenog proizvoda

Naziv „Lovecký salám” ili „Lovecká saláma” specifičan je sam po sebi jer je dobro poznat u Češkoj Republici i u Slovačkoj te ga se već dugo tradicionalno povezuje s posebnim trajnim fermentiranim mesnim proizvodom karakterističnog plosnatog pravokutnog oblika i karakterističnog okusa.

3.3. Navesti traži li se rezervacija naziva na temelju članka 13. stavka 2. Uredbe 509/2006:

— ☐ registracija s rezervacijom naziva — ☒ registracija bez rezervacije naziva

3.4. Vrsta proizvoda

Razred 1.2. Mesni proizvodi (kuhani, usoljeni, dimljeni itd.)

3.5. Opis poljoprivrednog ili prehrambenog proizvoda na koji se odnosi naziv iz točke 3.1.

„Lovecký salám” ili „Lovecká saláma” trajan je fermentirani mesni proizvod namijenjen za izravnu konzumaciju, uobičajeno kao narezak.

Fizička svojstva:

Proizvod je karakterističnog plosnatog pravokutnog oblika s omotom od crijeva prosječnog promjera 50 – 55 mm i duljine približno 40 cm.

Kemijska svojstva:

— aktivnost vode: najviše 0,93

— pH: niži od 5,5

— neto sadržaj mišićnih proteina: najmanje 15 % mase

— sadržaj masti: najviše 45 % mase

— sadržaj soli: najviše 4,2 % mase

Organoleptička svojstva:

Vanjski izgled i boja: proizvod je izrađen od mješavine goveđeg i svinjskog mesa; tamnosmeđe je boje, umjereno naborane površine, a ispod omota vidljiva je granulacija.

Izgled i boja presjeka: mozaik sastavljen većinom od zrnaca veličine do 5 mm, bez nakupina masti i nemasnih čestica; dopuštene su male rupice zraka; nemasne su čestice boje crvenog mesa prema sredini proizvoda i tamnije prema rubovima; zrnca masti svijetle su boje. Presjek proizvoda pravokutnog je oblika.

Miris i okus: specifičan miris od postupka dimljenja; vrlo pikantan i slan okus.

Čvrstoća: proizvod je prilično čvrst; elastičan.

3.6. Opis proizvodnog postupka za poljoprivredni ili prehrambeni proizvod na koji se odnosi naziv iz točke 3.1.

Salama „Lovecký salám” ili „Lovecká saláma” proizvodi se od goveđeg mesa sa sadržajem masti do 10 %, svinjskog mesa sa sadržajem masti do 20 %, svinjskih obrezaka sa sadržajem masti do 30 %, svinjskih obrezaka sa sadržajem masti do 50 %, svinjske masnoće, mješavine nitritne soli, antioksidansa (E 315 ili E 316 (najviše 500 mg/kg izraženo kao eritorbinska kiselina)), mljevenog crnog papra, šećera, češnjaka (u ljuskicama, koncentratu ili u prahu u količini koja odgovara standardnoj količini svježeg češnjaka), mljevenih klinčića, starter kultura (kombinirane kulture koje sadržavaju bakterijske sojeve mliječne kiseline (rod Lactobacillus i/ili Pediococcus) i koagulaza negativne mikrokoke) i kolagenskih omota.

Za proizvodnju 100 kg gotovog proizvoda „Lovecký salám” ili „Lovecká saláma” upotrebljavaju se sljedeći sastojci:

—

goveđe meso sa sadržajem masti do 10 %:

—

svinjsko meso sa sadržajem masti do 20 %:

—

svinjski obresci sa sadržajem masti do 30 %:

—

svinjski obresci sa sadržajem masti do 50 %:

—

svinjska masnoća:

—

mješavina nitritne soli:

—

mljeveni crni papar:

—

šećer:

—

češnjak:

—

mljeveni klinčići:

—

antioksidans E 315 ili E 316:

—

starter kulture

—

kolagenski omot.

Svinjski obresci sa sadržajem masti do 50 % i svinjska masnoća zamrznuti su. Sve sirovine, sastojci i začini pomiješaju se kako bi se pripremila smjesa sa zrncima veličine 3 – 5 mm kojom se potom pune omoti promjera 50–55 mm i duljine približno 40 cm. Proizvod se zatim oblikuje u plosnati pravokutnik. Oblikovani se proizvodi polože jedan blizu drugoga u čiste kutije ili druge odgovarajuće spremnike i dozrijevaju 24 do 48 sati u hladnjači na temperaturi od 2 do 4 °C. Proizvodi se zatim objese na štapove za dimljenje i dime na hladnom dimu približno sedam dana na temperaturi do približno 24 °C. Kada postupak dimljenja završi, proizvodi se suše. Tijekom procesa sušenja proizvod ne smije napasti plijesan. Kada se postigne propisana vrijednost aktivnosti vode, proizvod je spreman za distribuciju. Sušenje traje približno 14 dana kako bi se osiguralo da proizvod u dovoljnoj mjeri fermentira na temperaturi i relativnoj vlažnosti zraka kojima se omogućuju rast starter kultura i ravnomjerno sušenje proizvoda (raspon temperature: 16–27 °C; raspon relativne vlažnosti zraka: od 75 % do 92 %).

3.7. Posebnost poljoprivrednog ili prehrambenog proizvoda:

Salama „Lovecký salám” ili „Lovecká saláma” razlikuje se od drugih trajnih fermentiranih mesnih proizvoda prije svega po karakterističnom plosnatom pravokutnom obliku dobivenom oblikovanjem tijekom postupka dozrijevanja. Ima i specifičan okus koji je određen propisanim sastavom ključnih sastojaka i začina te je rezultat postupka fermentacije.

3.8. Tradicionalni karakter poljoprivrednog ili prehrambenog proizvoda:

Proizvod „Lovecký salám” ili „Lovecká saláma” u Republici Češkoj potječe iz ranog 20. stoljeća. U to se vrijeme uglavnom izrađivao zimi zbog povoljnijih uvjeta za dozrijevanje i teške obrade sirovina umjerenim zamrzavanjem, što je preduvjet za njihovu uspješnu granulaciju. Kasnije se zahvaljujući unaprijeđenim metodama hlađenja i mehanizmima pušnica proizvodnja usredotočila prije svega na opskrbu tržnica tijekom uskrsnih i božićnih blagdana te ljetne turističke sezone. Danas je to tradicionalan i omiljen trajni proizvod koji se izrađuje tijekom cijele godine.

Proizvod „Lovecký salám” ili „Lovecká saláma” predstavljen je u izdanju Technológia mäsového priemyslu (Tehnologija mesne industrije) (dio II., 1955., Hlavná správa mäsového a rybného priemyslu (Glavno izvješće mesne i ribarske industrije), Ministarstvo prehrambene industrije) te je potom uvršten u Tehničke i ekonomske norme za mesne proizvode (dio 1., pravila u upotrebi od 1. siječnja 1977., Glavna uprava za prehrambenu industriju, Prag) kao čehoslovačka nacionalna norma br. ČSN 57 7269, što je dovelo do proširenja proizvodnje u skladu s tom normom u cijeloj bivšoj Čehoslovačkoj. Ustaljeni se recept razvio iz postupnih promjena u tehnikama proizvodnje koje su se pojavile kao odgovor na ograničenu dostupnost nekih sastojaka i želje za poboljšanjem sigurnosti gotovog proizvoda. Taj je recept naveden u opisu proizvodnog postupka za salamu „Lovecký salám” ili „Lovecká saláma” (vidjeti točku 3.6. ovog zahtjeva). Svojstva tradicionalnog proizvoda očuvana su unatoč tim promjenama.

3.9. Minimalni zahtjevi i postupci za provjeru posebnih svojstava

U provjere je uključeno:

— poštovanje omjera navedenih u receptu u pogledu sirovina, sastojaka i začina; provjere se provode uspoređivanjem količina sirovina, sastojaka i začina u odnosu na recept tijekom pripreme mješavine za proizvod,

— poštovanje određenog oblika, vanjskog izgleda, boje i čvrstoće proizvoda: vizualna provjera provodi se nakon završetka sušenja gotovog proizvoda,

— poštovanje određenog izgleda i boje presjeka proizvoda; vizualna provjera provodi se nakon završetka sušenja gotovog proizvoda;

— poštovanje određene čvrstoće, mirisa i okusa proizvoda; provjere se provode senzorskom analizom gotovog proizvoda,

— poštovanje određenih fizičkih i kemijskih parametara proizvoda; gotov se proizvod ispituje primjenom odobrenih laboratorijskih metoda.

Nadležno tijelo koje provjerava usklađenost sa specifikacijom proizvoda provjere provodi najmanje jednom godišnje u prostorima svih proizvođača proizvoda.

4. Nadležna tijela koja provjeravaju usklađenost sa specifikacijom proizvoda

4.1. Naziv i adresa

Nadležna tijela koja provjeravaju usklađenost sa specifikacijom proizvoda u Češkoj Republici:

Naziv : Státní zemědělská a potravinářská inspekce Adresa : Květná 15 603 00 Brno ČESKÁ REPUBLIKA Telefon : +420 543540111 E-pošta : sekret.oklc@szpi.gov.cz

☒ Javno ☐ Privatno

Naziv : Státní veterinární správa České republiky Adresa : Slezská 7 120 00 Praha 2 ČESKÁ REPUBLIKA Telefon : +420 227010137 E-pošta : hygi@svscr.cz

☒ Javno ☐ Privatno

Nadležna tijela koja provjeravaju usklađenost sa specifikacijom proizvoda u Slovačkoj:

Naziv : BEL/NOVAMANN International, s r.o. Adresa : Továrenská 14 815 71 Bratislava P.O. BOX 11 820 04 Bratislava 24 SLOVENSKO Telefon : +421 250213376 E-pošta : tomas.ducho@ba.bel.sk

☐ Javno ☒ Privatno

Naziv : Štátna veterinárna a potravinová správa SR Adresa : Botanická 17 842 13 Bratislava SLOVENSKO Telefon : +421 260257427 E-pošta : buchlerova@svssr.sk

☒ Javno ☐ Privatno

4.2. Posebne zadaće nadležnog tijela

Odgovornost je nadzornih tijela iz točke 4.1. provjeravati je li specifikacija u potpunosti ispunjena.

ZAHTJEV ZA REGISTRACIJU ZTS-a

UREDBA VIJEĆA (EZ) br. 509/2006

o poljoprivrednim i prehrambenim proizvodima kao garantirano tradicionalnim specijalitetima

„ŠPEKÁČKY” ili „ŠPEKAČKY”

EZ br.: SK-TSG-0007-0055 – 21.5.2007.

1. Naziv i adresa skupine koja podnosi zahtjev

Naziv : Český svaz zpracovatelů masa Adresa : Libušská 319 142 00 Praha 4 Písnice ČESKÁ REPUBLIKA Telefon : +420 244092404 Telefaks : +420 244092405 E-pošta : reditel@cszm.cz

Naziv : Slovenský zväz spracovateľov mäsa Adresa : Kukučínova 22 831 03 Bratislava SLOVENSKO Telefon : +421 255565162 Telefaks : +421 255565162 E-pošta : slovmaso@slovmaso.sk

2. Država članica ili treća zemlja

Češka Republika

Slovačka

3. Specifikacija proizvoda

3.1. Naziv (nazivi) za registraciju:

„Špekáčky” (češki)

„Špekačky” (slovački)

3.2. Riječ je o nazivu:

— ☐ koji je sam po sebi specifičan — ☒ kojim se izražava poseban karakter poljoprivrednog ili prehrambenog proizvoda

Nazivom „Špekáčky”/„Špekačky” izražavaju se posebna svojstva poljoprivrednog ili prehrambenog proizvoda koji se dobiva od neravnomjerno raspoređenih komadića slanine (špek) u gruboj mješavini s omalenim udjelom kolagenskih čestica.

3.3. Traži li se rezervacija naziva na temelju članka 13. stavka 2. Uredbe 509/2006?

— ☐ registracija s rezervacijom naziva — ☒ registracija bez rezervacije naziva

3.4. Vrsta proizvoda

Razred 1.2. Mesni proizvodi (kuhani, usoljeni, dimljeni itd.)

3.5. Opis poljoprivrednog ili prehrambenog proizvoda na koji se odnosi naziv iz točke 3.1.

Kobasice „Špekáčky”/„Špekačky” toplinski su obrađeni mesni proizvod zlatnosmeđe boje proizveden od nekoliko metara dugog neprekidnog nadjeva kojim se puni omot od svinjskog ili goveđeg tankog crijeva.

Fizička svojstva: neprekidan nadjev vrpcom podijeljen na pojedinačne dijelove težine od 65 do 85 g, promjera od 4,0 do 4,6 cm i duljine od 8 do 9 cm.

Kemijska svojstva:

Neto sadržaj mišićnih proteina: najmanje 6 % mase

Sadržaj masti: najviše 45 % mase

Sadržaj soli: najviše 2,5 % mase.

Organoleptička svojstva:

Vanjski izgled i boja: proizvod se dobiva od mješavine goveđeg i svinjskog mesa u omotu od prirodnog crijeva podijeljenog vrpcom. Proizvod je zlatnosmeđe boje, a dopuštena je i tamnija ili svjetlija nijansa bez vidljivih mrlja nastalih zbog dimljenja. Na površini proizvoda dopuštene su osušene kapljice soka i svjetlija područja na dodirnim točkama između pojedinačnih dijelova. Površina je glatka ili blago naborana. Proizvod se ne smije povećavati s pomoću masti ili aspika.

Izgled i boja presjeka: proizvod je u presjeku blijedo do tamnocrven s neravnomjerno raspoređenim komadićima slanine. Dopuštene su male meke kolagenske čestice i zračne rupice.

Okus i miris: blag kod svježe dimljenog proizvoda, umjereno slan zbog začina; sočan kod kuhanja.

Čvrstoća: proizvod je čvrst, mekan, kompaktan.

3.6. Opis proizvodnog postupka za poljoprivredni ili prehrambeni proizvod na koji se odnosi naziv iz točke 3.1.

Sastojci kobasice „Špekáčky”/„Špekačky” sljedeći su: goveđe meso sa sadržajem masti do 30 %, svinjsko meso sa sadržajem masti do 50 %, slanina, pitka voda (u ledenim ljuskicama), krumpirov škrob, mješavina nitratne soli, mljeveni crni papar, slatka paprika (100 ASTA), češnjak (u ljuskicama, koncentratu ili u prahu u količini koja odgovara standardnoj količini svježeg češnjaka), mljeveni muškatni oraščić, polifosfati E 450 i E 451 (3 g/kg kao P2O5), askorbinska kiselina E 300 (0,5 g/kg), omot od goveđeg ili svinjskog tankog crijeva; vezane su vrpcom.

100 kg gotovog proizvoda „Špekáčky/Špekačky” sadržava:

—

goveđe meso sa sadržajem masti do 30 %

—

svinjsko meso sa sadržajem masti do 50 %

—

slaninu

—

vodu (led)

—

krumpirov škrob

—

mješavinu nitratne soli

—

mljevenu slatku papriku (100 ASTA)

—

mljeveni crni papar

—

češnjak (ljuskice, koncentrat, prah)

—

mljeveni muškatni oraščić

—

polifosfati E 450 i E 451

—

askorbinska kiselina E 300

—

omot:

—

podijeljeno vezanjem vrpce.

Ti se sastojci (osim slanine), aditivi i začini upotrebljavaju za izradu mješavine s česticama veličine od 0,1 mm do 2,5 mm. Slanina narezana na komadiće veličine približno 8 mm zatim se dodaje mješavini kojom se puni omot od goveđeg tankog crijeva ili svinjskog tankog crijeva najvećeg promjera između 4,0 i 4,6 cm.

Mješavinu se potom s pomoću vrpce dijeli na pojedinačne dijelove. Krajeve proizvoda zatim se veže za štap za dimljenje i odnosi u pušnicu gdje se proizvodi suše i dime kako bi postigli svoju specifičnu boju i miris. Dimljeni se proizvod zatim toplinski obrađuje na 75 ° do 78 °C dok temperatura u središtu proizvoda tijekom najmanje deset minuta ne postigne 70 °C. Nakon toplinske obrade proizvod se prska hladnom vodom i ostavlja da se ohladi. Kobasice „Špekáčky”/„Špekačky” zatim se pohranjuje u hladnu i tamnu prostoriji.

3.7. Posebnost poljoprivrednog ili prehrambenog proizvoda:

Kobasice „Špekáčky”/„Špekačky” od drugih se toplinski obrađenih proizvoda razlikuju po neravnomjerno raspoređenim komadićima slanine (špek) u gruboj mješavini s omalenim udjelom kolagenskih čestica, što narezanom proizvodu daje poseban izgled. Sljedeća je posebnost proizvoda neprekidan nadjev u omotu od prirodnog crijeva, pri čemu se pojedinačne kobasice „Špekáčky”/„Špekačky” dijeli vrpcom. Još je jedna važna posebnost uravnoteženost začina, koja zajedno s goveđim mesom i slaninom ugrijanom proizvodu daje jedinstven okus i miris.

3.8. Tradicionalni karakter poljoprivrednog ili prehrambenog proizvoda:

Kobasice „Špekáčky”/„Špekačky” na području koje je danas poznato kao Češka Republika poznate su više od 100 godina s obzirom na način njihove konzumacije te na sastojke i postupke proizvodnje koji se primjenjuju. U velikim su se količinama počele proizvoditi u drugoj polovini 19. stoljeća zahvaljujući razvoju industrije dimljenog mesa te su postale poznate kao mesni proizvod visoke kvalitete u goveđem tankom crijevu. Bile su izložene na poljoprivrednom sajmu u Pragu 1891., gdje je prvi put javno predstavljena u potpunosti opremljena pušnica. Kobasice „Špekáčky”/„Špekačky” dimile su se na licu mjesta i još ih se vruće serviralo na privlačnim papirnatim tanjurima s hrenom i slanim pecivom za osam krajcara (tadašnja češka kovanica). Pojava kobasice „Špekáčky”/„Špekačky” kao klasičnog češkog dimljenog mesnog proizvoda datira iz tog razdoblja. Iznimna je kvaliteta tadašnjih kobasica „Špekáčky”/„Špekačky” dokazana sastojcima: 50 % proizvoda sastojalo se od goveđeg hrpta mladih životinja, 20 % svinjskog mesa bez kože visoke kvalitete i 30 % kockica slanine. Ovisno o čvrstoći proizvoda, ponekad su se dodavale male količine mesa za kobasice (vezivo proizvedeno od goveđeg mesa). Proizvod se začinjao češnjakom, crnim paprom i povremeno s malo muškatnog oraščića. Druga je mogućnost bila nabosti kobasice „Špekáčky”/„Špekačky” na štap i pričvrstiti ih lanenom vrpcom. Budući da se proizvod prodavao po komadu, ukupna je težina morala odgovarati broju komada. Kako bi se dosegla visoka razina kvalitete, proizvod je bilo potrebno pravilno dimiti. Na početku 20. stoljeća postupak dimljenja dodatno se razvio i uz párky i klobásy (druge tradicionalne vrste kobasica) kobasice „Špekáčky”/„Špekačky” postale su glavni mekani mesni proizvod. Određena su poduzeća, pogotovo u velikim gradovima, postala poznata po svojim kobasicama „Špekáčky”/„Špekačky”. Jedni od zapaženih proizvođača bili su Koula i Macháček na području Novog Grada u Pragu te Šereda u predgrađu Vinohrady, čije su kobasice „Špekáčky”/„Špekačky” stanovnicima Praga postale poznate kao „Šeredky”. Te su mekane mesne proizvode trgovine dobavljale još vruće nakon postupka dimljenja te bi se uobičajeno poslijepodne u trgovinama, ali i u cijeloj okolici širio divan miris dima. Uvečer je ulice starog Praga obasjavala zlaćana svjetlost plinske rasvjete, a zrak je bio ispunjen mirisom koji je dolazio s brojnih štandova s hranom, gdje su se na ugljenu pekle kobasice „Špekáčky”/„Špekačky”.

Kvaliteta mesnih proizvoda u to vrijeme nije bila podložna propisima i pravilima. Javni inspekcijski pregledi bili su prije svega usmjereni na brašno koje se nije smjelo dodavati kobasicama „Špekáčky”/„Špekačky”. Nakon Drugog svjetskog rata ključni je sastojak kobasice „Špekáčky”/„Špekačky” osim slanine još uvijek bilo goveđe meso. Kada se kasnije razvilo svinjogojstvo, sastav je bio sljedeći: 40 % goveđeg mesa (prednji komadi), 30 % svinjskog mesa proizvodne kvalitete i 30 % slanine. Tada se dodavanjem slatke paprike promijenilo i začinjanje. Nakon nacionalizacije proizvodnje i prerade mesa, na sastav sastojaka, aditive, omote i tehnološke postupke počele su se primjenjivati tehničke i gospodarske norme, kojima se nastavila poboljšavati kvaliteta tog tradicionalnog češkog proizvoda. Proizvodnja kobasice „Špekáčky”/„Špekačky” bila je obuhvaćena tehničkim i gospodarskim normama za mesne proizvode (dio 1. pravila primjenjivana od 1. siječnja 1977., Glavna uprava za mesnu industriju, Prag) pod br. ČSN 57 7115. Zbog toga se njihova proizvodnja u skladu s tim normama proširila čitavom bivšom Čehoslovačkom. Budući da su se proizvodne tehnologije postupno mijenjale, a određeni su sastojci ili omoti bili u manjoj mjeri dostupni (na primjer goveđe tanko crijevo), izrađen je ustaljeni recept, koji je prethodno naveden u opisu postupaka proizvodnje kobasice „Špekáčky”/„Špekačky” – vidjeti točku 3.6. ovog zahtjeva.

3.9. Minimalni zahtjevi i postupci za provjeru posebnih svojstava

Provjerava se sljedeće:

— odgovaraju li omjeri u pogledu sastojaka, aditiva i začina onima navedenima u receptu; u postupak pripreme uključena je unakrsna provjera u odnosu na recept,

— jesu li komadići slanine (špek) neravnomjerno raspoređeni u gušćoj mješavini s omalenim udjelom kolagenskih čestica; vizualni se pregled provodi tijekom postupka tehničke proizvodnje nakon postupka punjenja prirodnog crijeva nadjevom i podjele na pojedinačne komade vrpcom,

— odgovarajući oblik proizvoda, izgled površine, boja i čvrstoća; vizualni se pregled provodi nakon toplinske obrade, prskanja i hlađenja gotovog proizvoda,

— odgovarajući izgled i boja narezanog proizvoda; vizualni se pregled provodi nakon toplinske obrade, prskanja i hlađenja gotovog proizvoda,

— odgovarajući okus, miris, čvrstoća i sočnost proizvoda; senzorski pregled gotovog proizvoda provodi se nakon ugrijavanja,

— odgovarajući fizički i kemijski sastav proizvoda; gotov se proizvod ispituje upotrebom odobrenih laboratorijskih metoda.

Nadležno tijelo koje provodi provjere mora ih najmanje jednom godišnje provesti u prostorijama svih proizvođača proizvoda.

4. Nadležna tijela koja provjeravaju usklađenost sa specifikacijom proizvoda

4.1. Naziv i adresa

Nadležna tijela koja provjeravaju usklađenost sa specifikacijom proizvoda u Češkoj Republici:

Naziv : Státní zemědělská a potravinářská inspekce Adresa : Květná 15 603 00 Brno ČESKÁ REPUBLIKA Telefon : +420 543540111 E-pošta : sekret.oklc@szpi.gov.cz

☒ Javno ☐ Privatno

Naziv : Státní veterinární správa ČR Adresa : Slezská 7 120 00 Praha 2 ČESKÁ REPUBLIKA Telefon : +420 227010137 E-pošta : hygi@svscr.cz

☒ Javno ☐ Privatno

Nadležna tijela koja provjeravaju usklađenost sa specifikacijom proizvoda u Slovačkoj:

Naziv : BEL/NOVAMANN International, s r.o. Adresa : Továrenská 14 815 71 Bratislava P.O. BOX 11 820 04 Bratislava 24 SLOVENSKO Telefon : +421 250213376 E-pošta : tomas.ducho@ba.bel.sk

☐ Javno ☒ Privatno

Naziv : Štátna veterinárna a potravinová správa SR Adresa : Botanická 17 842 13 Bratislava SLOVENSKO Telefon : +421 260257427 E-pošta : buchlerova@svssr.sk

☒ Javno ☐ Privatno

4.2. Posebne zadaće nadležnog tijela

Odgovornost je nadzornih tijela iz točke 4.1. provjeravati jesu li specifikacije u potpunosti ispunjene.

(1) Uredba (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str. 1.).

(2) EU br. CZ-TSG-0107-01405 – 18.12.2015.

(3) Uredba Komisije (EU) br. 160/2011 od 21. veljače 2011. o upisu oznake u registar garantirano tradicionalnih specijaliteta („Lovecký salám”/„Lovecká saláma” (ZTS)) (SL L 47, 22.2.2011., str. 7.) i Uredba Komisije (EU) br. 158/2011 od 21. veljače 2011. o upisu oznake u registar garantirano tradicionalnih specijaliteta („Špekáčky”/„Špekačky” (ZTS)) (SL L 47, 22.2.2011., str. 3.).

(4) Uredba Vijeća (EZ) br. 509/2006 od 20. ožujka 2006. o poljoprivrednim i prehrambenim proizvodima kao garantirano tradicionalnim specijalitetima (SL L 93, 31.3.2006., str. 1.). Uredba je stavljena izvan snage i zamijenjena Uredbom (EU) br. 1151/2012.

(5) „Lovecký salám”/„Lovecká saláma”, EZ br. SK-ZTS-0007-0044 – 4.8.2006. (SL C 96, 16.4.2010., str. 18.).

„Špekáčky”/„Špekačky”, EZ br.: SK-ZTS-0007-0055 – 21.5.2007. (SL C 94, 14.4.2010., str. 18.).